及第後與同年宴李丞相宅
作者：蘇舜欽
朝代：宋

paragraphs: 十年苦學文，出語背時向。
策力不自知，藝圍輒掉鞅。
薄技遭休明，一第君所唱。
拔身泥滓底，飄迹雲霞上。
氣和朝言甘，夢好夕魂王。
軒眉失舊斂，舉意有新況。
爽如秋後鷹，榮若凱旋將。
台府張宴集，吾輩縱謔浪。
花梢血點乾，酒面玉紋漲。
狂歌互喧傳，醉舞迭閬伉。
茲時實無營，此樂亦以壯。
去去登顯涂，幸無隳素尚。